ભૂલેચૂકે આવું કોઈ ખાં સાહેબીનું ખોખુ તમને ભટકાય ત્યારે સતર્ક રહેજો નહીં તો એ પોતાની ખાં સાહેબીથી તમને ડીપ્રેશનમાં લાવી દેશે. આમાં તો તમારે પહેલી ફૂંક મારવી પડે નહીતર ગધેડું ગોળી ગળાવી જાય બોસ! પણ આવો કોઈ દાગીનો મળે, અને ‘ભેજા ફ્રાય’ના ધોરણે બે ઘડી ગમ્મત કરવી હોય તો એની રૈયત, અથવા બની શકે તો એના દરબારનું રત્ન બની જજો અને પછી જુઓ પેલો કેવો ખીલે છે! અમે તો જોકે એડવાન્સ કોર્સ કરેલો છે એટલે અમે તો થોડા આગળ વધીને પૂજાની થાળી, આરતી અને ઘંટડી પણ સાથે જ રાખીએ છીએ અને આવા પ.પૂ.ધ.ધુ.ના સ્થાનકમાં દાખલ થતા પહેલા ઉંબરા ઉપર હાથ દઈ અને પછી હવામાં લટકતો કાલ્પનિક ઘંટ પણ વગાડી લઈએ છીએ!